Shavkat Mirziyoyev Emomali Rahmon bilan uchrashdi

Toshkent shahrida o‘tayotgan Markaziy Osiyo davlat rahbarlarining ikkinchi maslahat uchrashuvi doirasida 29-noyabr kuni O‘zbekiston Prezidenti Shavkat Mirziyoyev Tojikiston prezidenti Emomali Rahmon bilan uchrashdi, deb xabar berdi Prezident matbuot xizmati.

Strategik sheriklik darajasiga ko‘tarilgan ko‘p qirrali O‘zbekiston—Tojikiston hamkorligi rivojlanib borayotgani katta mamnuniyat bilan qayd etildi.
Birgalikdagi sa’y-harakatlar tufayli bugun savdo-iqtisodiy munosabatlar faol rivojlanmoqda. O‘zaro savdo hajmi ortmoqda, turli tarmoqlardagi kooperatsiya kuchaymoqda, madaniy-gumanitar almashinuv kengaymoqda.
Uchrashuvda qardosh mamlakatlar o‘rtasidagi hamkorlikni kengaytirish istiqbollari muhokama qilindi, shuningdek, mintaqaviy va xalqaro ahamiyatga molik dolzarb masalalar ko‘rib chiqildi.
Davlat rahbarlari O‘zbekiston va Tojikiston o‘rtasida do‘stlik va yaxshi qo‘shnichilik, strategik sheriklik munosabatlarini yanada mustahkamlash borasida intilishlari qat’iy ekanini ta’kidladi.